text: Ungerne får kommunale iPads
  29 maj 2013 kl. 14.20
  Kolding kommune vil fordele 817 iPads til børn i vuggestuer og dagpleje.
  Det koster kommunen 3,6 mio. kr. at udstyre de 0-3 årige med iPads.
  Det er et enigt børneudvalg, der vil have byrådet til at bevilge pengene.
  - Det her er et godt tilbud til at sætte fokus på den nye teknologi, som er i en rivende udvikling, og derfor er det godt at starte så tidligt som muligt, siger formanden for Børneudvalget i Kolding Kommune, Jørn Dohrmann, til Ritzau.
  - Vi tror på, det er den rigtige måde at gøre det på, ved at alle får den stillet til rådighed, siger Jørn Dohrmann.
  - Vi har nogle forældre, som ikke har tablets eller computere derhjemme. Og vi vil gerne have, at alle børn i Kolding Kommune er foregangsbørn. Vi tør nogle ting, som man måske ikke tør andre steder, siger han til Ritzau.
  